**Khrono** er en norsk nettavis for høyere utdanning og forskning som eies av Oslomet – storbyuniversitetet og som samarbeider med enkelte andre læresteder. Den ble etablert ved den daværende Høgskolen i Oslo og Akershus (HiOA) i 2013 som et «spesialforum for HiOA-relatert stoff og -debatt». Fra 2015 har nettstedet hatt økt fokus på generelle sektornyheter innen forskning og høyere utdanning og stoff om andre institusjoner i tillegg til en fyldig dekning av Oslomet – storbyuniversitetet, og fra 2019 har det profilert seg som en generell nettavis for forskning og utdanning. Ansvarlig redaktør er Tove Lie.

Historie
--------

Khrono ble etablert 22. april 2013 som felles nettavis for den daværende Høgskolen i Oslo og Akershus etter sammenslåingen av Høgskolen i Oslo og Høgskolen i Akershus. Målgruppen var ansatte ved Høgskolen i Oslo og Akershus og formålet var å være et «spesialforum for HiOA-relatert stoff og -debatt». I 2015 vedtok Høgskolen i Oslo og Akershus at Khrono skal ha som formål «å dekke universitets- og høgskolesektorens virksomhet og relaterte temaer lokalt, nasjonalt og internasjonalt» og at avisen skal ha den høyere utdanningssektoren mer generelt som målgruppe. Fra 2015 har Khrono hatt økt dekning av generelle sektornyheter. Khrono er redigert etter Redaktørplakaten og Vær Varsom-plakaten, og er medlem av Fagpressen.

25. januar 2019 inngikk Oslomet en samarbeidsavtale med flere andre læresteder, blant annet Universitetet i Bergen og Universitetet i Tromsø. Fra 1. mars 2019 ble Universitetet i Bergens avis, På Høyden, en del av Khronos redaksjon. På Høyden ble i 2020 lagt ned som uavhengig nettavis og overført til kommunikasjonsavdelingen ved Universitetet i Bergen, mens de ansatte fra På Høyden ble værende i Khrono. I 2019 opprettet avisen et kontor i Brussel, og i 2021 kontor i Trondheim.

Avisen finansieres av eieren Oslomet – storbyuniversitetet med bidrag fra Universitetet i Bergen, Universitetet i Stavanger, Universitetet i Tromsø – Norges arktiske universitet, Universitetet i Sørøst-Norge, Universitetet i Agder, NTNU og Høgskulen på Vestlandet. Avisen annonserte i 2019 at den ønsket å bli uavhengig av Oslomet – storbyuniversitetet. Styreleder er Tore Tungodden.

Debatt i sektoren
-----------------

UiO takket i 2018 nei til å bli medeier i Khrono. Ansvarlig redaktør Martin Toft i *Uniforum* har uttalt at «det er ikkje bra for universitetsdemokratiet om ei universitetsavis prøver å bli den einaste universitetsavisa i Noreg. Det er heller ikkje bra om den same avisa med avleggjarar også prøver å ta over rolla som studentavisa for studentar i heile landet.» I 2019 inngikk rektor Svein Stølen ved UiO en tidsbegrenset samarbeidsavtale med Khrono finansiert av sin egen strategiske pott, men denne var ikke behandlet i de universitetspolitiske organene og UiO er ikke medeier i Khrono. *Uniforum* skrev i november 2022 at UiO ikke er eier i *Khrono*, og at universitetet planla å redusere støtten til nettavisen. Universitetsdirektør Arne Benjaminsen uttalte at UiO må ta hensyn til at UiO også har sin egen avis (*Uniforum*).

Priser og utmerkelser
---------------------

Avisen fikk Fagpresseprisen i 2014 og har fått priser for god avisdesign fra Society for News Design Scandinavia.

Redaktør Tove Lie fikk i 2018 prisen «årets nyskaper» i Oslo Redaktørforening og «årets fagpresseredaktør» i Fagpressen.

Khrono fikk i 2020 hederlig omtale for gravejournalistikk om faktaundersøkelser. I 2021 nominerte Khrono prosjektet "De falske universitetene" til SKUP-prisen .

Avisen deler ut en årlig pris for årets navn i akademia.

Referanser
----------

1. ↑   khrono.no[Hentet fra Wikidata]
2. 1 2  «UiO-ledelsen vil redusere støtten til Khrono». *Uniforum*. Besøkt 7. februar 2023.
3. ↑  nettavis ved HiOA Arkivert 1. juli 2017 hos Wayback Machine.
4. 1 2  «Om Khrono». Høgskolen i Oslo og Akershus. Arkivert fra originalen 29. desember 2014. Besøkt 3. april 2019.
5. ↑  NTB (26. januar 2019). «– Et første skritt på veien til å bli en internasjonal avis». *journalisten.no* **(norsk)**. Besøkt 13. april 2021.
6. ↑  «https://khrono.no/om». *khrono.no* **(norsk)**. Besøkt 3. april 2019.  Ekstern lenke i `|title=` (hjelp)
7. ↑  Eskil Wie Furunes (29. april 2019): Espen Løkeland-Stai er Khronos første Brussel-korrspondent. *Journalisten.no*
8. ↑  NTB (28. januar 2019). «Ni institusjoner inn på eiersiden av Khrono». *www.universitetsavisa.no* **(norsk)**. Besøkt 13. april 2021.
9. ↑  «No skal Khrono bli ei nasjonal avis for universiteta og høgskulane - Uniforum». *www.uniforum.uio.no* **(norsk)**. Besøkt 13. april 2021.
10. ↑  «Om Khrono». *khrono.no*. Besøkt 13. april 2021.
11. ↑  «Khrono-eierskap ikke aktuelt for UiO», *Uniforum*, 4. april 2018
12. ↑  Martin Toft: «Studentane treng eigne talerøyr!», *Uniforum*, 20. mars 2019
13. ↑  «Beslutningen om Khronos framtid er langt på etterskudd». *www.uniforum.uio.no* **(norsk)**. Besøkt 20. juli 2021.
14. ↑  «Disse vant nesten Fagpresseprisene». *Fagpressen*. 25. november 2020. Besøkt 19. januar 2021.
15. ↑  Henriksen, Torill (14. januar 2021). «(+) Disse har debutert på årets SKUP-liste». *m24.no* **(norsk)**. Besøkt 19. januar 2021.

Eksterne lenker
---------------

* (no) Offisielt nettsted Rediger på Wikidata
* (no) Khrono på Twitter Rediger på Wikidata

* (no) Khrono på Facebook Rediger på Wikidata

* (no) Khrono på Instagram Rediger på Wikidata

* (no) Khrono på Instagram Rediger på Wikidata

Portal: Litteratur